Kim Andersen (V), 2004-05-27:
Det er rigtigt nok, at skibstrafikken er i tiltagende, og det er udtryk for den økonomiske vækst, der er i vores verdensdel, og det har også en positivt afsmittende virkning
på vores land
Så det er positivt, men det giver os så meget desto større forpligtelse til at sørge for, at der er maksimal sikkerhed omkring gennemsejlingen af danske farvande.
Der er vi fuldstændig enige i Dansk Folkepartis intentioner.
Det vil jeg gerne slå en streg under, det skal der ikke være tvivl om.
Vi mener blot, som jeg har nævnt, at der er taget en række initiativer til sikring af gennemsejlingen, og endvidere er der i den rapport, som regeringen netop har præsenteret, og i den handlingsplan, man har forelagt, og i de initiativer, man deraf vil tage, yderligere tale om, at man vil øge sikkerheden omkring sejladsen i de indre danske farvande. Jeg tror ikke, det er i ensidig dansk interesse at ophæve en international konvention.
Det er ikke Venstres politik.
Men hvis der er tale om, at der er skyldige beløb i nævneværdigt omfang, så skal vi naturligvis gøre vores for, at de bliver inddrevet, således at fonden er maksimalt udrustet til at imødegå de risici, som den skal dække.
Da jeg første gang læste beslutningsforslaget, som vi her har til behandling, var jeg i og for sig positiv over for det og over for de intentioner, som ligger i forslaget fra Dansk Folkeparti, om at forbedre sikkerheden til søs.
At forbedre sikkerheden i de indre danske farvande er jo noget, der ligger os alle sammen på sinde, og det er også noget, som vi i Venstre har prioriteret højt, og vi er også meget tilfredse med, at det er et spørgsmål, som er på regeringens dagsorden.
Vi har jo risici i de indre danske farvande.
Vi har, når vi ser på den del af vores farvande, som bare har med Østersøen at gøre, en skibstrafik på omkring 60.000 skibe om året.
Det er klart, at det er en voldsomt stor trafik, og det skal vi for så vidt være glade for, for det er udtryk for økonomisk aktivitet og handel i landene omkring os.
Det er positivt, men det er klart, at det indebærer også risici for miljøkatastrofer.
Vi har set grundstødninger de sidste år, som har givet anledning til bekymring og ængstelse, og derfor skal vi omfatte det her spørgsmål med allerstørste seriøsitet, og derfor skal Dansk Folkeparti bestemt ikke have utak for, at man har fremsat det her forslag, som dermed er med til at sætte fokus på problemstillingen.
Men vi kan ikke støtte, bliver jeg så også nødt til at sige, beslutningsforslaget, sådan som det foreligger.
Der er jo allerede iværksat en række initiativer, og der er flere forslag, der er under forberedelse med henblik på at overvåge skibstrafikken i de danske farvande.
Regeringen har jo også, som ministeren lige har redegjort for, netop fået forelagt en rapport og fremlagt en handlingsplan. Det er et projekt, som skal foregå i samarbejde mellem Forsvarsministeriet, Økonomi- og Erhvervsministeriet, Miljøministeriet, Finansministeriet og Udenrigsministeriet.
Det er en ganske omfattende rapport og en omfattende handlingsplan, som vi er sikre på vil tage hånd om de risici, vi snakker om.
Der er jo også det i denne problematik, at vi er med i internationale konventioner, som vi ikke sådan lige kan løbe fra, og det skal vi heller ikke - konventioner, som drejer sig om international skibstrafik.
Vi har i dag forbud mod brug af enkeltskrogede tankskibe ved farlige transporter.
Det træder i kraft fra april næste år, og det gælder større tankskibe, der gennemsejler farvandene og anløber danske havne.
Det er skibe over 5.000 t.
Så er der spørgsmålet om lodspligten.
Det ved vi vi ikke kan gøre uden international accept.
Vi har beslutningsforslagets overvejelser omkring ansvarsforsikring.
90 lande inklusive Rusland har tilsluttet sig ansvarskonventionen fra 1992.
Uden gyldigt certifikat må man ikke anløbe nogen konventionslandes havne, og det gør det vanskeligt at operere uden tilslutning til den konvention og dermed uden gyldigt certifikat. Estland forventes at tiltræde konventionen snarest, og dermed vil ingen tankskibe i praksis kunne passere danske farvande uden certifikat.
Og hvis det uhyggelige skulle ske, at der skete en ulykke med et tankskib uden certifikat, så kan vi anmelde et erstatningskrav over for den internationale olieskadeerstatningsfond. Vi vil også have et hensyn at tage til det forhold, at Danmark ikke kan standse noget skib på vej gennem danske stræder i henhold til Københavntraktaten, ligesom der ikke kan opkræves nogen afgift for gennemsejling.
Vi kan ikke ensidigt ophæve traktaten.
Det er en del af international ret og kræver en kollektiv ændring.
Selv om traktaten ophæves, kan man ikke indføre lodspligt.
Så vil FN's havretskonvention være gældende.
Så der er altså en række vanskeligheder forbundet med det, der konkret er foreslået i Dansk Folkepartis forslag, men det ændrer ikke ved, at der er rejst en helt relevant problemstilling.
Vi er indstillet på, at vi fortsat arbejder med at fremme sikkerheden i de indre danske farvande.
Det er der brug for, sådan som vores farvande nu engang er bestukket her i landet med den intensive sejlads, der foregår i dem.
Med disse ord, som er venlige i forhold til intentionerne, skal jeg på Venstres vegne afvise beslutningsforslaget.